b'\n_START_ARTICLE_\nMurinai\n_START_SECTION_\nIstorija\n_START_PARAGRAPH_\nArcheologiniai radiniai liudija, kad \xc5\xa1io kra\xc5\xa1to apylink\xc4\x97s buvo apgyvendintos mezolito laikotarpyje. Juni\xc5\xa1kio durpyne (Slavik\xc5\xb3 seni\xc5\xabnijoje) rastas raginis ietigalis, U\xc5\xbepjauni\xc5\xb3 km.\xc2\xa0\xe2\x80\x93 kaulinis ietigalis datuoti 7000\xe2\x80\x933500\xc2\xa0m. pr. m. e. Kad kra\xc5\xa1tas buvo apgyvendintas apie I t\xc5\xabkstantmet\xc4\xaf, liudija netoliese (apie 7 km) ant Novos kranto i\xc5\xa1lik\xc4\x99s Klep\xc5\xb3 piliakalnis, taip pat ant \xc5\xa0e\xc5\xa1up\xc4\x97s kranto u\xc5\xbe 12\xc2\xa0km esantis Viltraki\xc5\xb3 piliakalnis._NEWLINE_Apie 1615\xc2\xa0m. Jurbarko dvaro istorijoje jau minimas Suntautai\xc4\x8di\xc5\xb3 kaimelis. 1674\xc2\xa0m. Jurbarko seni\xc5\xabnijos inventoriuose jau yra Sintaut\xc5\xb3 kaimas. Jonas Totoraitis i\xc5\xa1 1697\xe2\x80\x931707\xc2\xa0m. metrik\xc5\xb3 knyg\xc5\xb3 suregistravo Sintaut\xc5\xb3 parapijos gyvenvietes. Voveriai, Ver\xc5\xa1iai, R\xc5\xabgiai, Gaisriai ir kiti kaimai 1707\xe2\x80\x931738\xc2\xa0m. laikotarpiu jau tur\xc4\x97jo gyventojus arba buvo apgyvendinti. Kaim\xc5\xb3 smulkumas ir didesnis j\xc5\xb3 tankis prie Novos up\xc4\x97s rodo, kad Novos paupiai vietomis gal\xc4\x97jo b\xc5\xabti apgyvendinti ir anks\xc4\x8diau nei Pentos pakrant\xc4\x97s. Pirmesn\xc4\xaf Novos, kaip didesn\xc4\x97s up\xc4\x97s, pakran\xc4\x8di\xc5\xb3 apgyvendinim\xc4\x85 patvirtina ir kaim\xc5\xb3 konfig\xc5\xabracija. Panoviniai kaimai rikiavosi poromis abiejose krantuose, daugiausia ties patogiomis brastomis: Kirmi\xc5\xa1kiai-Bli\xc5\xabki\xc5\xa1kiai, Urbantai-Voveriai, Murinai-Mockupiai, R\xc5\xabgiai-\xc5\xbd\xc4\x97gliai, ir t. t._NEWLINE_Kaimo pavadinimo kilm\xc4\x97 neai\xc5\xa1ki, ta\xc4\x8diau apylink\xc4\x97je dominuoja asmenvardin\xc4\x97s kilm\xc4\x97s gyvenam\xc5\xb3j\xc5\xb3 viet\xc5\xb3 vardai i\xc5\xa1 \xc5\xbeod\xc5\xbei\xc5\xb3, vard\xc5\xb3 daugiskaitos pluralia tantum form\xc5\xb3: Murinai, Urbantai, \xc5\xbd\xc4\x97gliai, Ver\xc5\xa1iai, Valiai. Bet aplinkui yra vandenvardin\xc4\x97s kilm\xc4\x97s daugiskaitin\xc4\x97s formos kilm\xc4\x97s kaim\xc5\xb3: Mockupiai, Panoviai, Skardupiai. Manoma, kad pirmas gyventojas buvo Murinas, nuo kurio ir kilo kaimo pavadinimas._NEWLINE_Lenkijos Karalyst\xc4\x97s i\xc5\xa1leistoje 1827 met\xc5\xb3 kaimo vietovi\xc5\xb3 sura\xc5\xa1ymo knygoje \xc4\xafra\xc5\xa1yta kad Murin\xc5\xb3 kaime buvo 6 sodybos su 54 gyventojais._NEWLINE_Masinis skirstymasis \xc4\xaf vienkiemius truko iki 1860\xc2\xa0m. Murin\xc5\xb3 kaime sodybos susiskirst\xc4\x97 abipus kelio atokiai viena nuo kitos. Per kaim\xc4\x85 buvo tiesus kelias nuo \xc5\xbd\xc4\x97gli\xc5\xb3 link Urbant\xc5\xb3, lygiagre\xc4\x8diai Novos upei, ma\xc5\xbedaug 300\xc2\xa0m nuo jos. Kaimo viduryje, \xc5\xa1alia kelio, stov\xc4\x97jo kaimo kry\xc5\xbeius. Nuo \xc5\xa1ios kry\xc5\xbekel\xc4\x97s buvo keliukas link Novos, susisiekimui su Mockupi\xc5\xb3 kaimu. Analizuojant kaim\xc5\xb3 ir sen\xc5\xb3 keli\xc5\xb3 i\xc5\xa1sid\xc4\x97stym\xc4\x85, daroma prielaida, kad XVIII a. viduryje i\xc5\xa1 Veliuonos per Zyplius (priklaus\xc4\x97 Veliuonos parapijai) \xc4\xaf Naumiest\xc4\xaf va\xc5\xbeiuota pro Gaisrius- Voverius-Urbantus arba pro Mockupius-Murinus. I\xc5\xa1augintas derlius ir pa\xc5\xa1to siuntos keliaudavo link Karaliau\xc4\x8diaus._NEWLINE_Susiformavusio linijinio kaimo sodyb\xc5\xb3 sklypai u\xc5\xbe\xc4\x97m\xc4\x97 vien\xc4\x85 plot\xc4\x85. Trobesiai buvo i\xc5\xa1d\xc4\x97styti pagal Rytpr\xc5\xabsi\xc5\xb3 valstie\xc4\x8di\xc5\xb3 pavyzd\xc4\xaf: tvarkingai aplink erdv\xc5\xb3 keturkamp\xc4\xaf kiem\xc4\x85. Stuba da\xc5\xbeniausiai statyta lygiagre\xc4\x8diai keliui, fasadu \xc4\xaf kiem\xc4\x85. Priklausomai nuo \xc5\xabkio dyd\xc5\xbeio, aplink kiem\xc4\x85 i\xc5\xa1sid\xc4\x97st\xc4\x99 kiti pastatai: tvartas, kluonas, kl\xc4\x97tis, svirnas, malkin\xc4\x97, \xc5\xa1ulinys. Aplink sodybos apsodintos med\xc5\xbeiais, sodais. G\xc4\x97lynai, dar\xc5\xbeeliai prie stub\xc5\xb3 aptverti tvora. Kas gyveno toliau nuo Novos, tur\xc4\x97jo pr\xc5\xabdus. Nors \xc5\xbeuvies pasigaudavo ir Novoje, pr\xc5\xabduose kai kas dar augindavo \xc5\xbeuvis. Novoje ties Murinais buvo keturios sietuvos: Baltyn\xc4\x97, Karosin\xc4\x97, \xc5\xa0iek\xc5\xa1tin\xc4\x97 ir Akmenin\xc4\x97._NEWLINE_Pagal 1888\xc2\xa0m. Suvalk\xc5\xb3 gubernijos Vladislavo (Kudirkos Naumies\xc4\x8dio) apskrityje esan\xc4\x8di\xc5\xb3 vietovi\xc5\xb3 s\xc4\x85ra\xc5\xa1\xc4\x85, Murin\xc5\xb3 kaime gyveno 100 lietuvi\xc5\xb3 katalik\xc5\xb3 ir 2 vokie\xc4\x8diai evangelikai. Keturi gyventojai mok\xc4\x97jo skaityti ir ra\xc5\xa1yti lietuvi\xc5\xa1kai ir vienas lenki\xc5\xa1kai._NEWLINE_Iki 1924\xc2\xa0m. kaimas priklaus\xc4\x97 Kudirkos Naumies\xc4\x8dio parapijai, B\xc5\xabbleli\xc5\xb3 vals\xc4\x8diui. Jame buvo 14 sodyb\xc5\xb3 ir gyveno apie 100 \xc5\xbemoni\xc5\xb3. V\xc4\x97liau gyventojai nubalsavo ir prisijung\xc4\x97 prie \xc5\xbdvirg\xc5\xbedai\xc4\x8di\xc5\xb3 vals\xc4\x8diaus. Apie 1925\xc2\xa0m. kaime gyventojas savo reikm\xc4\x97ms buvo pasistat\xc4\x99s kepurin\xc4\xaf v\xc4\x97jin\xc4\xaf mal\xc5\xabn\xc4\x85 su vieneriomis girnomis. Per kar\xc4\x85 sunyko._NEWLINE_Kur\xc4\xaf laik\xc4\x85 kaime buvo rus\xc5\xb3 kariuomen\xc4\x97s aerodromas, lak\xc5\xabnai gyveno pas \xc5\xbemones. Kaimyniniame Jurgb\xc5\xabd\xc5\xbei\xc5\xb3 kaimo mi\xc5\xa1kelyje buvo rus\xc5\xb3 lazaretas (karo ligonin\xc4\x97). I\xc5\xa1 ten \xc4\xaf Murin\xc5\xb3 kapinaites ve\xc5\xbedavo laidoti kareivius._NEWLINE_1945\xc2\xa0m. Murin\xc5\xb3 kaime buvo 82 gyventojai. Apie 1970\xc2\xa0m. per kaim\xc4\x85 buvo nutiesta medini\xc5\xb3 stulp\xc5\xb3 elektros linija. V\xc4\x97liau 1971\xe2\x80\x931975\xc2\xa0m. prasid\xc4\x97jo \xe2\x80\x9eJaunosios gvardijos\xe2\x80\x9c kol\xc5\xabkio lauk\xc5\xb3 melioracijos periodas. Prad\xc4\x97ti lyginti laukai, tiesinti upeliai, gyventojai kelti \xc4\xaf gyvenvietes, j\xc5\xb3 sodybos sulygintos su \xc5\xbeeme. Apie 1980\xc2\xa0m. i\xc5\xa1 kaimo pasitrauk\xc4\x97 paskutinis gyventojas. Atminimui kaimo kry\xc5\xbekel\xc4\x97je stovi buvusi\xc5\xb3 gyventoj\xc5\xb3 pastatytas kry\xc5\xbeius, atstatytas senojo kry\xc5\xbeiaus vietoje.'